Zuma praat oor Guptas voor kommissieOudpres. Jacob Zuma Maandag voor die kommissie van ondersoek na staatskaping. (Foto: Karen Sandison, ANA) Oudpres. Jacob Zuma het Maandag voor die kommissie van ondersoek na staatskaping gesê hy en die omstrede Gupta-familie was slegs vriende gedurende sy termyn as president. “Ek het nooit iets onwettigs saam met hulle gedoen nie, ons was net vriende.” Zuma het vandag in die getuiebank ook na die Guptas as vriende en sakekennisse verwys wat hy ontmoet het gedurende sy tyd as president. Essop Pahad, voormalige minister in oudpres. Thabo Mbeki se termyn as president, het hom aan die familie voorgestel, het hy beweer. “Ek het gehoor dat die Guptas mooi kyk na hulle werkers. Hulle het werkers werk toe vervoer, vir hulle gekook en hulle weer terug van die werk af vervoer. Ek het meer te wete gekom oor hulle werk aangesien een van hulle ŉ lid van die raad was wat die president geraadpleeg het oor die ekonomie. “Ek het gehoor dat toe Madiba president was, hy óók na aan hulle was en toe hy weg is, het hulle baie na aan Mbeki geword.” Zuma het vertel dat sy seun vir een van die families se ondernemings gewerk het. “Ek het gewonder hoekom ek altyd beskuldig word as Mbeki ŉ baie beter verhouding met hulle gehad het. Alles wat gebeur, word met my verbind.” Die oudpresident het in sy getuienis na die omstrede familie as “suksesvolle sakemense” verwys. Spioenasie Die voormalige kabinetsminister Ngoako Ramatlhodi het verlede jaar verdoemende getuienis teen Zuma afgelê waarin hy gesê het dat die Guptas die oudpresident gedurende sy termyn beheer het. Hy het aangevoer dat hy gedurende dié termyn as minister afgedank is aangesien hy nie saam met Zuma se vriende wou werk nie. Die voormalige kabinetsminister Ngoako Ramatlhodi verlede jaar voor die kommissie van ondersoek na staatskaping. (Foto: Dimpho Maja, ANA) Ramatlhodi is in 2014 as minister van minerale hulpbronne aangestel, die volgende jaar na ’n ander portefeulje geskuif en toe eindelik gedurende Zuma se tyd as president in ’n kabinetskommeling die trekpas gegee. Ramatlhodi het gesê hy het die oudpresident in 1986 ontmoet en nou saam met hom gewerk. Hy was ook lid van die span wat Zuma destyds gehelp het gedurende sy verkragtingsverhoor in 2006 waarop die oudpresident eindelik vrygespreek is. Zuma het in reaksie vanoggend gesê Ramatlhodi is destyds as student in Lesotho deur die apartheidsregering gewerf om ’n spioen te word. Hy het Ramatlhodi se getuienis asook aantygings dat hy die land aan die omstrede Gupta-familie opgeveil het, as leuens afgemaak. “Wat het gemaak dat die kameraad gesê het dat ek die land opgeveil het? Hy het opdragte uitgevoer,” het Zuma in die getuiebank gesê. Ramatlhodi het egter na Zuma se getuienis teruggekap en in ŉ verklaring vir Zuma uitgedaag om saam met hom ŉ leuenverklikkertoets te ondergaan om dié aantygings van spioenasie te staaf. Hy ontken egter die aantygings teen hom.